CELEX: C2005/193/64
Language: el
Date: 2005-08-06 00:00:00
Title: Υπόθεση T-221/05: Προσφυγή της Huvis Coproration κατά του Συμβουλίου της Ευρωπαϊκής Ενώσεως, που ασκήθηκε στις 10 Ιουνίου του 2005

6.8.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 193/38
            
         Προσφυγή της Huvis Coproration κατά του Συμβουλίου της Ευρωπαϊκής Ενώσεως, που ασκήθηκε στις 10 Ιουνίου του 2005
   (Υπόθεση T-221/05)
   (2005/C 193/64)
   Γλώσσα διαδικασίας: η αγγλική
   Η Huvis Corporation, με έδρα τη Σεούλ (Δημοκρατία της Κορέας), εκπροσωπούμενη από τους δικηγόρους J.-F. Bellis, F. Di Gianni και R. Antonini, άσκησε στις 10 Ιουνίου του 2005, ενώπιον του Πρωτοδικείου των Ευρωπαϊκών Κοινοτήτων, προσφυγή κατά του Συμβουλίου της Ευρωπαϊκής Ενώσεως.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει το άρθρο 2 του κανονισμού (ΕΚ) 428/2005 του Συμβουλίου, της 10ης Μαρτίου του 2005, για την επιβολή οριστικού δασμού αντιντάμπινγκ στις εισαγωγές μη συνεχών ινών από πολυεστέρες, καταγωγής Λαϊκής Δημοκρατίας της Κίνας και Σαουδικής Αραβίας, για την τροποποίηση του κανονισμού (ΕΚ) 2852/2000 για την επιβολή οριστικού δασμού αντιντάμπινγκ στις εισαγωγές μη συνεχών ινών από πολυεστέρες, καταγωγής Δημοκρατίας της Κορέας, και για την περάτωση της διαδικασίας όσον αφορά αυτές τις εισαγωγές, καταγωγής Ταϊβάν, καθόσον επιβάλει οριστικό δασμό αντιντάμπινγκ στις εισαγωγές από την Κορέα του οικείου προϊόντος που κατασκευάζει η Huvis Corporation και, στο μέτρο που είναι αναγκαίο, να κηρύξει ανεφάρμοστες τις διατάξεις του βασικού κανονισμού στις οποίες στηρίζονται οι ελαττωματικές διατάξεις που περιέχονται στον προσβαλλόμενο κανονισμό,
            
         
               —
            
            
               να καταδικάσει το Συμβούλιο στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα είναι μια εταιρεία με έδρα την Κορέα η οποία εξειδικεύεται στην παραγωγή νημάτων από πολυεστέρες, μη συνεχών ινών από πολυεστέρες και τερεφθαλικού πολυαιθελενίου. Με τον κανονισμό (ΕΚ) 428/2005 (1) του Συμβουλίου, το Συμβούλιο επέβαλε οριστικό δασμό αντιντάμπινγκ ποσοστού 5.7 % επί των εισαγωγών μη συνεχών ινών από πολυεστέρες που κατασκευάζει η προσφεύγουσα και είναι καταγωγής Κορέας.
   Η προσφεύγουσα ισχυρίζεται ότι η μεθοδολογία που χρησιμοποίησε το Συμβούλιο για να υπολογίσει το περιθώριο ντάμπινγκ της προσφεύγουσας και, ειδικότερα, για να υπολογίσει την προσαρμογή λόγω επιστροφής δασμών που ζήτησε η προσφεύγουσα είναι αντίθετη προς το άρθρο 2, παράγραφος 4, της συμφωνίας αντιντάμπινγκ του ΠΟΕ, δεδομένου ότι δεν προέβη σε δίκαιη σύγκριση μεταξύ της τιμής εξαγωγής της προσφεύγουσας και της κανονικής τιμής και επέβαλε αδικαιολόγητα το βάρος αποδείξεως στην προσφεύγουσα.
   Η μεθοδολογία που χρησιμοποιήθηκε για να υπολογιστεί η προσαρμογή λόγω επιστροφής δασμών της προσφεύγουσας συνιστά επίσης παραβίαση των αρχών της ασφάλειας δικαίου, της δικαιολογημένης εμπιστοσύνης, της χρηστής διοικήσεως και της αναλογικότητας, καθόσον το Συμβούλιο, χρησιμοποιώντας τη μεθοδολογία αυτή, αύξησε παράνομα το περιθώριο ντάμπινγκ της προσφεύγουσας. Το Συμβούλιο παρέβη το άρθρο 11, παράγραφος 9, του βασικού κανονισμού αντιντάμπινγκ, καθόσον, κατά την επίμαχη διαδικασία επανεξετάσεως, εφάρμοσε διαφορετική μεθοδολογία για τον υπολογισμό της προσαρμογής λόγω επιστροφής δασμών από εκείνη που χρησιμοποίησε κατά την αρχική έρευνα. Η μεθοδολογία συνιστά επίσης παραβίαση της αρχής της απαγορεύσεως των διακρίσεων, καθόσον το Συμβούλιο εφάρμοσε πιο ευνοϊκή μεθοδολογία σε άλλες παρόμοιες περιπτώσεις.
   Η προσφεύγουσα ισχυρίζεται περαιτέρω ότι η απόρριψη του κόστους πιστώσεων που ζήτησε να ληφθεί υπόψη η προσφεύγουσα στο πλαίσιο της διαδικασίας επανεξετάσεως είναι αντίθετη προς το άρθρο 2, παράγραφος 4, της συμφωνίας αντιντάμπινγκ του ΠΟΕ, δεδομένου ότι το Συμβούλιο δεν προέβη σε δίκαιη σύγκριση μεταξύ της τιμής εξαγωγής της προσφεύγουσας και της κανονικής αξίας και η απόδειξη που ζήτησε το Συμβούλιο για να στηριχτεί η προσαρμογή που αφορά το κόστος πιστώσεων ισοδυναμεί με αδικαιολόγητο βάρος αποδείξεως για την προσφεύγουσα.
   Η απόρριψη του κόστους πιστώσεων που ζήτησε να ληφθεί υπόψη η προσφεύγουσα συνιστά επίσης παραβίαση της αρχής της χρηστής διοικήσεως, καθόσον η απόρριψη αυτή στηρίχθηκε στη διαπίστωση ότι η προσφεύγουσα δεν προσκόμισε γραπτές αποδείξεις για να στηρίξει το αίτημά της, μολονότι οι όροι πληρωμής που δέχθηκε η προσφεύγουσα συμφωνήθηκαν με βάση τους κανόνες των συναλλακτικών ηθών που ισχύουν στη Δημοκρατία της Κορέας.
   
      (1)  Κανονισμός (ΕΚ) 428/2005 του Συμβουλίου, της 10ης Μαρτίου 2005, για την επιβολή οριστικού δασμού αντιντάμπινγκ στις εισαγωγές μη συνεχών ινών από πολυεστέρες, καταγωγής Λαϊκής Δημοκρατίας της Κίνας και Σαουδικής Αραβίας, για την τροποποίηση του κανονισμού (ΕΚ) αριθ. 2852/2000 για την επιβολή οριστικού δασμού αντιντάμπινγκ στις εισαγωγές μη συνεχών ινών από πολυεστέρες, καταγωγής Δημοκρατίας της Κορέας, και για την περάτωση της διαδικασίας όσον αφορά αυτές τις εισαγωγές, καταγωγής Ταϊβάν (EE L 71, σ. 1).